SET ปิดเช้าพุ่ง 9.31 จุด รับปัจจัยตปท. หลัง “ทรัมป์” ส่งสัญญาณจ่อบรรลุข้อตกลงการค้าจีน
SET ปิดเช้าพุ่ง 9.31 จุด รับปัจจัยตปท. หลัง "ทรัมป์" ส่งสัญญาณจ่อบรรลุข้อตกลงการค้าจีน โดยดัชนีช่วงเช้าปิดที่ระดับ 1,607.03 จุด เพิ่มขึ้น 9.31 จุด หรือ 0.58% มูลค่าการซื้อขาย 2.29 หมื่นล้านบาท
25 พ.ย. 2562

ผู้สื่อข่าวรายงานว่า ดัชนีช่วงเช้าปิดที่ระดับ 1,607.03 จุด เพิ่มขึ้น 9.31 จุด หรือ 0.58% มูลค่าการซื้อขาย 2.29 หมื่นล้านบาท
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนในแดนบวก คล้ายคลึงกับตลาดหุ้นในภูมิภาคเอเชียที่เช้านี้ส่วนใหญ่จะเคลื่อนไหวในแดนบวกกัน ขานรับความคาดหวังเจรจาการค้าระหว่างสหรัฐฯ และจีน จะดีขึ้น ภายหลังจากที่ประธานาธิบดีโดนัลด์ ทรัมป์ กล่าวว่า สหรัฐฯใกล้จะบรรลุข้อตกลงการค้าเฟสแรกกับจีนในไม่ช้านี้
นอกจากนี้ ประธานาธิบดีสหรัฐฯ ยังไม่เซ็นอนุมัติร่างกฎหมายที่ให้การสนับสนุนการประท้วงในฮ่องกงด้วย และสถานการณ์ในฮ่องกงดูดีขึ้นหลังจากที่พรรคการเมืองที่สนับสนุนประชาธิปไตยในฮ่องกงได้รับชัยชนะในการเลือกตั้งสภาเขต แต่สถานการณ์การประท้วงในฮ่องกงยังยืดเยื้อต่อไป
อนึ่ง สภาคองเกรสสหรัฐผ่านร่างกฎหมายสิทธิมนุษยชนและประชาธิปไตยในฮ่องกงเมื่อวันพุธที่ผ่านมา และหลังจากนี้ ปธน.ทรัมป์มีเวลา 10 วันที่จะลงนามเพื่อให้มีผลบังคับใช้เป็นกฎหมาย นอกเสียจากว่าเขาจะใช้สิทธิวีโต้ร่างกฎหมายฉบับนี้
น.ส.ธีรดา กล่าวว่า ปัจจัยที่จะต้องติดตามคือการปรับน้ำหนักลงทุนของ MSCI ซึ่งจะมีการเพิ่มน้ำหนักลงทุนจีน และหุ้นไทยหลายตัวก็เข้าสู่การคำนวณของ MSCI ด้วย โดยจะมีผลบังคับใช้ 26 พ.ย.นี้ อีกทั้งให้ติดตามตัวเลข GDP งวดไตรมาส 3/62 ของสหรัฐฯด้วย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะลดช่วงบวกลงบ้าง พร้อมให้แนวรับ 1,600 จุด ส่วนแนวต้าน 1,615 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่

KBANK  มูลค่าการซื้อขาย  1,583.37 ล้านบาท ปิดที่  156.00 บาท  เพิ่มขึ้น 3.00 บาท
TRUE   มูลค่าการซื้อขาย  1,215.72 ล้านบาท ปิดที่    4.26 บาท  เพิ่มขึ้น 0.02 บาท
SCC    มูลค่าการซื้อขาย    746.04 ล้านบาท ปิดที่  393.00 บาท  เพิ่มขึ้น 6.00 บาท
PTT    มูลค่าการซื้อขาย    730.31 ล้านบาท ปิดที่   43.25 บาท  ราคาไม่เปลี่ยนแปลง
BGRIM  มูลค่าการซื้อขาย    722.71 ล้านบาท ปิดที่   55.50 บาท  เพิ่มขึ้น 1.25 บาท